google/wiki40b huggingface dataset:
Aksel Telgmaa

Aksel Telgmaa (kuni 1935 Dellmann; 10. veebruar 1932 Padise vald – 7. mai 2017) oli eesti matemaatik, õpetaja ja kasvatusteadlane.
Ta lõpetas 1956. aastal Tallinna Pedagoogilise Instituudi. 1966. aastal kaitses pedagoogikateaduste kandidaadi kraadi Moskvas Vene NFSV Pedagoogikateaduste Akadeemia Üld- ja Polütehnilise Hariduse Teadusliku Uurimise Instituudis väitekirjaga "Метод последовательных приближений как годегетический принцип школьной математики".
Ta töötas aastatel 1956–1966 Keila Keskkooli füüsika- ja matemaatikaõpetajana. 1960–1966 töötas paralleelselt Eesti NSV Pedagoogika Teadusliku Uurimise Instituudi teadurina, hiljem teadusdirektorina. 1966–1997 Tallinna Pedagoogilise Instituudi matemaatika kateedri õppejõud, matemaatika didaktika õppetooli juhataja ja professor. Seejärel oli Tallinna Ülikooli emeriitprofessor.
Ta oli mitmete matemaatika õpikute ja töövihikute autor.

Isiklikku

Tema vend on poksitreener ja kunstnik Ülo Telgmaa.
Elektriline kaksikkiht

Elektriliseks kaksikkihiks nimetatakse mudelit, mis kirjeldab ioonide paigutust elektriliselt laetud pinnal ja selle lähedases alas.
Faasidevahelise piirpinna moodustumise põhjustab elektrilaengute ümberpaigutumine faaside sisemuse ja pindkihi vahel. Laengute ümberpaiknemise tõttu omandab faaside piirpind väga keerulise struktuuri. Kõigi piirpindade tunnuseks on kahe vastasmärgilise laengukihi esinemine. Tänu vastasmärgiliste laengukandjate olemasolule piirpinnal tekib seal alati ka elektrilise potentsiaali hüpe. Kaksikkiht on olemas väga erinevatel piirpindadel. Elektrokeemias uuritakse peamiselt kaksikkihte, mis tekivad metallelektroodi piirpinnale. Kaksikkiht annab just kolloidosakestele lahuses nende kineetilise stabiilsuse.

Elektrilise kaksikkihi üldised omadused

Elektrokeemilise tasakaalu järgi jagunevad elektroodid polariseeritavateks ja mittepolariseeritavateks. Ideaalselt mittepolariseeritavat elektroodi iseloomustab takistamatu ioonide liikumine elektroodi ja lahuse vahel, vahetusest osa võtva iooni kontsentratsioon ja olek määravad potentsiaalihüppe faaside vahel. Ideaalselt polariseeritaval elektroodil laetud osakesed faasidevahelist piirpinda ei läbi ning elektroodile antav laeng suunatakse kaksikkihi potentsiaalihüppe muutmiseks. Ideaalselt polariseeritaval elektroodil on kogu toimuv tasakaal ainult elektrostaatiliste omadustega. Tegelikus elus on need mõlemad ideaalsed piirjuhud, millele reaalsed elektroodid rohkem või vähem lähenevad.
Elektrilist kaksikkihti iseloomustavad pinna laengutihedus ε ja potentsiaalihüpe φ (potentsiaali muutus) 2 faasi piirpinnal. Mittepolariseeritaval elektroodil saab mõlemat väärtust muuta kasutatava elektroodilahuse kontsentratsiooni muutmisega. Kuna ideaalselt polariseeritaval elektroodil tekib kaksikkiht tänu laetud osakeste adsorbtsioonile elektroodil või elektroodile antud välise laengu tõttu, kasutatakse just seda ideaaljuhtu elektrilise kaksikkihi uurimiseks, sest laengutihedust ja potentsiaali on elektroodil lihtne suures vahemikus muuta.
Capri

Capri on Itaaliale kuuluv saar Türreeni meres Campania ranniku lähedal Napoli provintsis Sorrentost edelas. Saare pindala on 10,4 km². Saar on mägine, kuni 578 meetrit kõrge. Ta kaldad koosnevad järskudest lubjakivikaljudest. 2011. aastal elas saarel 14 100 elanikku.

Ajalugu

Kreeka geograaf Strabon kirjutas, et kunagi oli Capri ühenduses maismaaga. Tänapäevased arheoloogilised leiud ja geoloogilised uuringud kinnitavad seda seisukohta.
Arheoloogilisi leide on Caprilt leitud juba antiikajal. Suetonius kirjutas, et kui Caprile rajati Augustuse jaoks Merepaleed, olevat välja kaevatud suuri konte ja kivirelvi. Keiser käskis need palee aeda välja panna. See on üks esimesi teadaolevaid arheoloogiliste leidude väljapanekuid. Tänapäeva väljakaevamised on tuvastanud inimtegevuse jäljed saarel juba kivi- ja pronksiajast peale.
Vergilius kirjutab "Aeneisis", et Capril olevat elanud kreeklased, kes olevat sinna elama asunud Joonia saartelt. Strabon kirjutab, et minevikus oli Capril kaks linna, tema ajal ainult üks.
Tacituse järgi olevat Capril olnud 12 imperaatorlikku villat. Saare tegi tuntuks Tiberius, kes kolis sinna aastal 27 ja juhtis sealt impeeriumi kuni oma surmani 37 koos oma pärija Caligulaga. Ta laskis saarele ehitada luksuslikke villasid. Neist Villa Jovis on üks kõige paremini säilinud Rooma-aegseid villasid Itaalias.
Pärastpoole oli Capri pagenduspaik. Näiteks 182 pagendas Commodus Caprile oma õe Lucilla, kes varsti pärast seda mõrvati.
Keskajal kuulus saar Napolile. 866 kinkis Frangi keiser Ludwig II saare Amalfile. Aastal 987 pühitses paavst Johannes XV esimese Capri piiskopi. 1496 legaliseeris Napoli kuningas Federico IV kujunenud olukorra ning jagas saare administratiivselt kaheks: idapoolseks Capriks ja läänepoolseks Anacapriks. Selline jaotus on säilinud tänapäevani.
Keskajal kannatas Capri piraatide käes. Näiteks Türgi admiralid Khair ad-Din ja Dragut rüüstasid saart vastavalt 1535. ja 1553. aastal.
Jaanuaris 1806 okupeeris saare Prantsusmaa. Sama aasta mais vallutasid britid saare tagasi ja muutsid mereväebaasiks, teiseks Gibraltariks. Ehitustöödega tekitati saare muististele tugevat kahju. Joaquin Murat vallutas saare 1808 tagasi ja Prantsuse väed jäid Caprile kuni Napoleoni aja lõpuni 1815, mil tagastati Bourbonide dünastia võimu all olevale Napoli kuningriigile.
19. sajandi teisel poolel sai Capri populaarseks suvituspaigaks Euroopa kultuuritegelaste seas. Axel Munthe elas saarel pikemat aega, laskis ehitada endale maja Villa San Michele ja kirjutas sellest raamatu "San Michele raamat". Saarel elas ka Maksim Gorki. Capril veetis oma viimased eluaastad Jakob von Uexküll.
Tänapäeval on Capri populaarne nii Itaalia kui ka välismaa turistide seas. Napoli ja Sorrento elanikud käivad Capril ühepäevareisidel. Nii Napoli kui Sorrentoga on saarel parvlaeva- ja hõljukiühendus. Saarel on ka jahisadam. Lennujaama jaoks pole Capril ruumi, kuid saarele rajati 1950. aastatel kopterite maandumisplats.
Arenenud turismi tõttu on Capri keskväljakul küll säilinud kunagine taluarhitektuur, kuid neis hoonetes asuvad luksuskaupade poed ja kallid restoranid.
Tanoka Beard

Korvpallikarjäär

Tanoka Beard hakkas korvpalli tõsisemalt mängima 1989. aastal, esindades oma ülikooli Boise State Universityt. Pärast seda alustas ta oma edukat korvpallikarjääri Euroopas, kui ta siirdus mängima Itaaliasse Rooma Lottomaticasse (tollal kandis klubi nime Burghy). Järgmisel hooajal sai Beard lepingu Türgi tuntuima klubi Ülkersporiga, kellega ta tuli Türgi korvpalliliiga meistriks 1995. aastal. Seejärel mängis ta veel Lugos ja Besançon BCD-s. 1996/1997. hooajaks siirdus Beard mängima Hispaania kõrgliiga klubisse Badalona Juventus, millega ta samal aasta võitis liiga karika, samasse klubisse jäi ta ka kuni 1998. aastani. Järgmisel hooajal liikus Beard edasi Hispaania teise tugeva klubi Madridi Reali rivistusse, kus ta valiti hooaja lõpuks ACB liiga kõige väärtuslikumaks mängijaks. Järgmised kaks hooaega mängis Beard Valencia Pamesa ja Fenerbahçe klubis ning pärast seda hooaja Venemaal Rostovi Lokomotivi meeskonnas. 
2003. aastal tuli Tanoka Beardile kutse Euroopa tippu kuuluvalt klubilt Kaunase Žalgiriselt. Sellesse meeskonda jäi Beard koguni neljaks ja pooleks aastaks ja võitis Leedu fännide seas suure populaarsuse. Talle valiti kolm korda (2004, 2005, 2007) Leedu liiga kõige väärtuslikumaks mängijaks, ning Balti liiga aasta mängijaks. Koos Kaunasega tuli ta kokku neli korda Leedu korvpalliliiga meistriks ning võitis ühe karika. Tema kõrgemad näitajad olid Euroliigas mängu kohta 18 punkti ja 10,6 lauapalli. Need olid hooajast 2004/2005. Viimasel hooajal Žalgirises ei suutnud Tanoka aga samasuguseid mänge mängida ning pärast 2006/2007. hooaega lahkus Tanoka Žalgirise ridadest. Järgmiseks klubiks sai Beardil Iisraelis Holoni Hapoel, seal veetis ta poole 2007/2008. hooajast ning samal aastal käis ta veel kahes Puerto Rico klubis. 
2008. aasta augusti lõpul liitus Tanoka Beard Eesti tippklubi Tartu Ülikool/Rockiga. Esimestes mängudes osutus Tanoka Beard oma meeskonna üheks resultatiivsemaks, visates keskmiselt üle 18 punkti ja hankides üle kümne lauapalli. Koos Tartu Rockiga jõudis Beard Balti liigas kuue parema sekka. Veerandfinaalides mängiti koduse rivaali BC Kalev/Cramoga. Mängud võideti 2-1. Eriti pingeline oli kolmas mäng Tallinnas, kui lisaaja viimasel sekundil tabas just Beard üheksalt meetrilt kaugviske, tänu millele sai Rock pääsu Balti liiga final fouri. Final four peeti Tartus. Esimene vastane oli Beardi kunagine koduklubi Kaunase Žalgiris, millele kaotati üheksa punktiga. Kolmanda koha mängus mängiti Riia ASK-iga. See mäng omakorda võideti üheksa punktiga. Tanoka Beard oli kõigis nendes mängudes Tartu Rocki resultatiivseim mängija. Eesti korvpalli meistriliiga finaalides jäi Rock mängudega 4-2 alla Kalevile.

Plaadifirma

Peale korvpalli tegeleb Tanoka Beard räppmuusikaga. Beardil on oma plaadifirma DubDub Records. Paljudes tema lugudes on kaasa teinud mitmed Leedu muusikud, näiteks Linas Adomaitis. Tema üks tuntumaid lugusid on "Night Life", kus teeb kaasa Leedu artist Daiva. Muusikaloole on filmitud ka video. Tanoka Beard on esinenud ka eesti telesaates "Paar".
Napalm Market

"Napalm Market" on Soome bändi Lordi 1993. aastal ilmunud demoplaat. Enamikku instrumente mängis sellel Tomi Putaansuu, osa kitarrisoolodest salvestas Amen. Lordi polnud siis veel ansambel, vaid Mr. Lordi enda projekt. Ta saatis plaadi hindamiseks Soome ajakirjale Soundi ja ajalehele Rumba, kuid arvustusi nendes väljaannetes ei avaldatud ja ühelt poolt tuli vastus järgmiselt: "Ei ole kaugeltki nii omapärane".
Demoplaadi kaanepildil on kujutatud naisi, kes pakendavad arbuuse. Napalm Market tuleneb soomekeelsest sõnast napamarketti (tõlkes: polaaralade market), millele Mr. Lordi lisas l ja m tähed.
Maailma lõunapoolseim linn

Maailma põhjapoolseima linna staatusele pretendeerib mitu asulat. Küsimuse ühemõttelist otsustamist segab linna mõiste ebamäärasus. 
Maailma lõunapoolseim suurlinn (üle 100 000 elanikuga linn) on Punta Arenas Tšiili mandriosas. 
Maailma lõunapoolseimaks linnaks nimetatakse sageli Tulemaa lõunarannikul asuvat Argentina linna Ushuaiat, kus on umbes 60 000 elanikku.
Teisel pool Beagle'i väina Navarino saare põhjarannikul paikneb Ushuaiast pisut lõunapoolsem  Tšiili asula Puerto Williams, kus elab umbes 2500 inimest ja mida Tšiilis loetakse linnaks.
Nikolai Danilevski

Nikolai Jakovlevitš Danilevski (Николай Яковлевич Данилевский; 28. november (10. detsember) 1822 Peterburi – 7. november (19. november) 1885 Thbilisi) oli vene loodusteadlane, panslavismi ideoloog.
Aastal 1885 avaldas ta teose "Darvinism", milles esitas ülevaate Charles Darwini ja darvinistlike seisukohtade kriitikast.
Jööri vald

Jööri vald (saksa keeles Jöör) oli vald Saaremaal Valjala kihelkonnas. Vald eksisteeris 1866–1891 ja siis liideti see vald Kogula vallaga.
Varvara (Trofimova)

Varvara (kodanikunimega Valentina Aleksejevna Trofimova; 17. august 1930 Tšudovo, Novgorodi oblast – 8. veebruar 2011 Kuremäe, Illuka vald, Ida-Virumaa) oli Vene Õigeusu Kiriku nunn, Pühtitsa Jumalaema Uinumise Stavropigiaalse Naiskloostri ülem (iguumenja).
Ta sündis usklike perekonnas ning alustas nunnaelu 1. augustil 1952 Pühtitsa nunnakloostris, seejärel aga jätkas seda Vilniuse nunnakloostris, kus elas 12 aastat. 
1968. aastal määrati nunn Varvara Moskva ja kogu Venemaa patriarhi Aleksius I õnnistusel Pühtitsa kloostri ülemaks ning sama aasta 19. jaanuaril ülendas Tallinna ja kogu Eesti metropoliit Aleksius nunn Varvara iguumenjaks ning andis talle üle kloostriülema võimu sümboli saua. 
Iguumenja Varvara teenis Pühtitsa Jumalaema Uinumise Stavropigiaalse Naiskloostri ülemana kuni oma surmani 2011. aastal.
Wolfgang Pauli

Wolfgang Ernst Pauli (25. aprill 1900 Viin – 15. detsember 1958 Zürich) oli Šveitsi füüsikateoreetik ja üks kvantfüüsika pioneere.
1945. aastal anti talle Nobeli füüsikaauhind Pauli printsiibi avastamise eest.
Avangardism

Avangardism (pr k avant garde 'eelvägi, eelsalk') on kunstistiil, mida iseloomustavad piiride rikkumine, tungimine tundmatule territooriumile, riskimine, terav intellektuaalne profileerumine, vastu astumine ühiskondlikule arvamusele. Avangardismile on omane ka hukutav, kodanlusevastane protest, mis on seotud eelkõige dadaismi ja sürrealismiga.
Helmuth Sandström

Helmuth Sandström (sündinud 3. märtsil 1931 Pärispea külas Harjumaal) on Eesti geofüüsik ja okeanograaf.

Elulugu

Helmuth Sandström on kaluri poeg.
Põgenes 1944 koos perekonnaga Soome kaudu Rootsi. Lõpetas 1949 Göteborgis keskkooli, siirdus 1950 Kanadasse. Lõpetas 1957 Toronto Ülikooli füüsika alal, M.A. (geofüüsika, 1958, samas), "väitekiri "Geophysical methods in glaciology", Ph.D. (okeanograafia, 1966, California Ülikool, San Diego), väitekiri "The importance of topography in generation and propagation of internal waves". Oli 1957–58 Toronto Ülikooli füüsika abiõpetaja, 1958–59 McGilli Ülikooli (Montreal) geofüüsik, 1951–61 Scrippsi Okeanograafia Instituudi (La Jolla, California) ja 1964–66 California Ülikooli (San Diego) abiteadur okeanograafias, 1961–64 Ottawas Kaevanduste ja Tehniliste Uuringute Ministeeriumii teaduslik uurija, 1966–94 Bedfordi Okeanograafia Instituudi (Nova Scotia) teadur, aastast 1994 emeriitteadur; ühtlasi oli 1967–76 Dalhousie Ülikooli (Halifax, Nova Scotia) adj-professor ja 1973–74 Kieli Ülikooli mereteaduse instituudi (Saksamaa) külalisteadur.

Teadustöö

Uurimusi okeanograafia alalt, ka Läänemere ökoloogia seisundist. American Geophysical Union'i, European Geophysical Union'i, Can. Meteorology and Oceanography Society ja Estonian Learned Society in American liige.
Joeri Wiersma

Joeri Wiersma (sündinud 10. aprillil 1976) on Hollandi poliitik. Ta on mitmekordse kabemaailmameistri Harm Wiersma poeg.
Ta kandideeris 2009. aasta Euroopa Parlamendi valimistel Europese Klokkenluiders Partij esinumbrina. Partei kogus valimistel 0,47% häältest, olles sellega edukaim uus partei Hollandis.
Ta kandideeris 2013. aastal Eesti kohalike omavalitsuste valimistel üksikkandidaadina Tallinna Linnavolikogusse ja sai 32 häält .
2014. aasta Euroopa Parlamendi valimistel kandideeris ta üksikkandidaadina Eestis ja sai 48 häält.
Oru raudteejaam

Oru raudteejaam on raudteejaam Ida-Virumaal Kohtla-Järve Oru linnaosas.

Perroonid

Oru raudteejaamas asus kaks madalat perrooni pikkusega 110 m ja 220 m. 2014. aasta detsembris avati uus 550 mm kõrgune lühike (35 m) ooteplatvorm, mis erinevalt varasematest asub umbes 300 m Tallinna pool.

Ajalugu

Raudteejaam rajati 1870. aastatel. 1950. aastatel ehitatud jaamahoone on arhitektuuriliselt omanäoline, kuna ehitises leiab erinevate stiili elementide ühitamist.
Kuni 2010. aastani oli Oru–Vaivara raudteelõik kaheteeline.

Reisirongiliiklus

Orus peatuvad Elroni reisirongid liinil Tallinn–Narva.
Menaẖem Begin

Isiklikku

Begin oli abielus Aliza Arnoldiga. Neil oli kolm last: Ze'ev Binyamin (Benny), Le'a ja Hassia. Aastal 1996 oli Benny Begin Binyamin Netanyahu esimese valitsuse teadusminister, 31. märtsist 2009 2013. aasta parlamendivalimisteni oli ta Netanyahu teises valitsuses portfellita minister.
Eesti Richard Wagneri Ühing

Eesti Richard Wagneri Ühing on aastal 1990 Tallinnas asutatud ühing.
Ühingu tegevus on suunatud Eesti ja Saksamaa kultuurisuhete tugevdamisele, samuti tutvustab ühing Eestis Richard Wagneri loomingut, korraldades selleks kontserte.
Ühing on Rahvusvahelise Richard Wagneri Ühingu (RWVI) liige.
Uusna raamatukogu

Uusna raamatukogu on rahvaraamatukogu Viljandi vallas Uusna külas aadressil Uusna tee 6.

Ajalugu

Uusna raamatukogu algus ulatub aastasse 1900, mil loodi Uusna Laulu- ja Mänguselts ning selle koosseisus ka raamatukogu. Sel ajal oli raamatutel ka samanimeline tempel.
Esimene raamatukogu oli Anni koolimajas ja juhatajaks Jüri Täht, kes aastani 1913 ka raamatuid laenutas. Raha raamatute ostmiseks saadi pidude korraldamisega.
1919. aastal nimetati Uusna Laulu- ja Mänguselts Uusna Haridusseltsiks. Raamatukogu sai samanimelise templi. Seltsi liikmed said raamatuid laenutada tasuta, alles 1920ndate aastate lõpul otsustati kõigile soovijatele anda võimalus tasuta lugemiseks.
1957–1963 vahetusid juhatajad iga paari aasta tagant. Viimase ajal kolis raamatukogu, mis seni oli asunud Ärmal (endine kolhoos "Täht") vanas rahvamajas, Uusna mõisahoonesse, kus ruumi oli vähe – raamatud pidid ära mahtuma vaid kahte ruumi.
Suuremad ruumid sai raamatukogu alles 1994. aasta detsembris, kui anti luba kolida kõrvalhoonesse. Esialgu remonditi kaks varem sovhoosi sööklale kuulunud ruumi, kuhu asutaski end raamatukogu. Hiljem renoveeriti ka teised ruumid.
2005. aasta detsembris, kui valmis Uusna Külamaja, sai raamatukogu seal oma ruumid. Avar ja moodsalt sisustatud raamatukogu sai Viiratsi valla kingiks raamatukogu 105. aastapäeva puhul.
Dokumendi tüübi definitsioon

Dokumendi tüübi definitsioon ehk DTD (inglise keeles Document Type Definition) on ühe SGML rakenduse märgendite lõplik loetelu koos kirjeldusega, kooskõlas SGML-i eeskirjadega.
Saarde Katariina kogudus

EELK Saarde Katariina kogudus on luterlik kogudus Saardes.
Kogudus kuulub Pärnu praostkonda.
Koguduse õpetaja on Arvet Ollino, organist Tiia Hermann. Juhatuse esimees on Kristi Ollino.
Jumalateenistused on igal pühapäeval algusega kell 11.00 Saarde Katariina kirikus.
Ühesuunaline funktsioon

Ühesuunaline funktsioon on arvutiteaduses kasutatav funktsioon mida on suvalisel sisendil lihtne arvutada aga võttes suvalise kujutise on raske leida originaali.
Ei ole teada kas ühesuunalised funktsioonid eksisteerivad. Kui õnnestub tõestada, et ühesuunalised funktsioonid eksisteerivad siis sellest järeldub, et keerukusklassid N ja NP ei ole võrdsed. Samas ei järeldu keerukusklasside N ja NP mittevõrdsuse tõestusest otseselt ühesuunaliste funktsioonide eksistents.
Sjõll-laid

Sjõll-laid (ka Sillalaid, Sill-laid) on 0,17 hektari suurune saar Liivi lahes Kihnu väinas, halduslikult Pärnu maakonnas Kihnu vallas. Laiu rannajoone pikkus on 248 meetrit.
Laid asub 1,2 km Sangelaiust edelas. Laid on kivise pinnamoega.
Laid kuulub Kihnu laidude looduskaitseala koosseisu ja on looduskaitse all.
Kalnapededze mõis

Kalnapededze mõis (saksa keeles Charlottenburg) oli rüütlimõis Liivimaal Valga kreisis Aluliina kihelkonnas. Tänapäeval asub mõisakompleks Lätis Alūksne piirkonnas Pededze vallas Kalnapededze külas.

Mõisa suurus

Bienenstammi andmetel oli Aluliina mõisa ja selle kõrvalmõisade, sealhulgas ka Vecanna mõisa kogusuurus 1816. aastal 23 ja 5/8 adramaad, neile mõisadele allus kokku 2011 mees- ja 2182 naishinge.
Põhja-Euroopa korvpalliliiga

Põhja-Euroopa korvpalliliiga (inglise keeles North Europe Basket League ehk NEBL) oli 1998. aastal asutatud regionaalne korvpalliliiga.
Liiga loomise eestvedajaks oli Šarūnas Marčiulionis.
Riho Soonik oli aastatel 1998–2003 Põhja-Euroopa korvpalliliiga (NEBL) asepresident.

Promotion Cup

1999. aastal toimus 8 meeskonna osavõtul turniir Promotion Cup, hooaega ei mängitud.
Leena (eesnimi)

Leena on naisenimi.
2018. aasta seisuga oli see Eestis populaarsuselt 444. naisenimi. 1. jaanuari 2018 seisuga oli Eestis eesnimi Leena 257 naisel.
Papilys

Ajalugu

Asulat on esimest korda mainitud aastal 1541, mil Radziwiłłid lasksid sinna rajada mõisa. Aastal 1505 ehitati Papilysisse kalvinistide kirikuhoone. Selle esimesd vaimulikud olid samuti Radziwiłłid. Kiriku juures hakkas tegutsema ka kool .Aastal 1729 rüüstati Palėvenė dominiiklaste kloostri vaimuliku Gruzdase eestvedamisel Nemunėlio Radviliškise ja Papilysi kalvinistide kirikuid.
Aastail 1764–1832 tegutses asulas klooster. Nõukogude ajal oli Papilys kohaliku kolhoosi keskasula. Papilysist sai alev aastal 1972.
Lelle rahvamaja

Lelle rahvamaja on rahvamaja Rapla maakonnas Kehtna vallas Lelle asulas. Rahvamaja juhataja on Mariina Madisson.
Rahvamaja asutati 1956.
Jahu tänav

Jahu tänav on tänav Tallinnas Põhja-Tallinna linnaosas Kalamaja asumis. 
Tänav algab Suur-Patarei tänavalt ja lõpeb Vana-Kalamaja tänaval. Jahu tänav on ligikaudu 390 meetri pikkune.
Jahu tänav sai nime 1881. aastal tänava ääres paiknenud sõjaväe jahulao järgi.
Aastatel 1924–1941 asus Jahu tänavas ettevõttele J. Puhk & Pojad kuulunud Puhkide jahuveski, mis hävitati 1941. aastal Nõukogude vägede evakueerumisel Tallinnast.
Constantinus Suure usupoliitika

Constantinus Suure usupoliitika alustalasid oli, et tema valitsemise ajal tunnistati ristiusk seaduslikuks usundiks ning hiljem muutus see riigiusundiks.

Kristlusse pöördumine

312. aastal sai legendi kohaselt Vana-Rooma keiser Constantinus enne 28. oktoobril toimunud Mulviuse silla lahingut kogemuse, kus ta nägi taevas päikesevalgusest moodustunud X (khi) P (rho) sümbolit, mida hiljem nimetati Kristuse monogrammiks, sest X ja P on ka esimesed tähed nimes Khristos. Ta olevat kuulnud sõnu In hoc signo vinces ("selle (märgi) all võida!"). Constantinus käskis oma sõduritel selle kristliku sümboli oma kilpidele panna ning lahing võideti. Briti ajaloolane Adrian Goldsworthy on pidanud seda tõestisündinud looks, kuid Saksa ajaloolase Hartwin Brandti andmetel koostati see lugu pärast lahingut. Lisaks sellele pidas ta võimatuks, et Constantinus oleks oskusliku võimupoliitikuna käskinud valdavalt paganatest koosnevatel vägedel oma kilpidele kristliku sümboli panna ning selle all lahingusse minna. Samas võis ta pärast seda olla tänulik kristlikule jumalale, kes erines Maxentiuse paganlikest jumalatest. Pärast Mulviuse silla lahingut hakkas ta soosima kristlust, kuid samas ei öelnud ta avalikult lahti Sol Invictuse austamisest. Pärast lahingut Rooma linna oma vägedega sissemarssimist ei läinud ta Kapitooliumi mäele, et tuua traditsiooniline ohver peajumal Jupiterile. 314. aastal teatas ta Arles'i kirikukogule, et ta pöördus (converti) lahingu päeval kristlusse.

Usupoliitika 312–324

Arheoloogilised leiud näitavad, et 312. aastal alustas ta Roomas Lateraani basiilika ehitust, seda tehti riikliku toetusega. 312. aasta lõpus andis ta Põhja-Aafrika kirikule rahalisi vahendeid kristliku elu arendamiseks. 313. aastast rõhutas ta avalikult, et ta on "jumala teener", kes peab tagama ühtsuse oma kristlastest alamate seas. 313. aastal kuulutas ta Milano ediktiga kristluse Rooma riigis lubatud religiooniks. H. G. Wellsi arvates mõistis ta, et kristlus oli ühendav jõud, mis pakkus moraalset solidaarsust riigis, kus oli palju kitsarinnalisi vaateid ja omakasupüüdlikkust. 315. aastast pärit hõberahadele lasi ta vermida paganlike sümbolite kõrval ka khi-rho monogrammi, mida kristlased on pidanud kindlaks tunnistuseks sellest, et Constantinus oli juba siis kristlane, kuid see võis olla soov näidata, et Jeesus on Rooma uus võidujumalus. 318. aastast pärinevas keiserlikus kirjas keelustas ta teatavad maagia vormid, mille puhul eristas ta "halba" ja "head maagiat", millest esimese eesmärk oli vandenõu inimelude vastu ning teise puhul kaitsta põllumajanduses saaki. 312.–324. aastast ei ole teada, et ta oleks algatanud traditsiooniliste usundite järgijate õiguste piiramist. Selle põhjuseks on peetud poliitilist pragmaatilisust. 321. aastal kehtestas ta seadusega kohtutele ja äridele pühapäeva töövaba päevana, kuid maapiirkondades võis sel päeval töötada. 323. aastast pääsesid kristlased riigi kõrgematele tsiviilametikohtadele.
Jämedasarve järv

Jämedasarve järv on järv Jõgeva maakonnas Jõgeva vallas Tooma külas. Veekogu pindala on 0,9 ha. Veekogu kaldajoone pikkus on 433 m.
Franz von Siegenhoven

Franz von Siegenhoven, teise nimega Anstel (ka Segenhaven-Anstell) oli Liivi ordu liige ja Tallinna komtuur aastatel 1553–1558.
Siegenhoveni vanemad olid Stefan von Siegenhoven-Anstel ja Johanne von Bocholtz. Ta oli pärit Reinimaalt Ansteli asulast Neussi lähedalt.
1535. aastal on teda mainitud ilmikuna Reinimaal, kuid ilmselt 1540. aastate alguses astus ta Liivi ordusse, olles 1543. aastal Kuldīga teine kumpan. 1553. aastal sai temast viimane ametlik Tallinna komtuur. Kui Liivi sõda 1558. aastal algas, oli Tallinnas tugeval positsioonil Taani-meelne partei, mis pooldas linna alistumist kuningas Christian III-le. Siegenhoven oli üks selle suuna esindajatest; ta sõlmis tehingu Taani asehalduriks pürgiva Christoph von Münchhauseniga, loovutades talle Toompea ordulinnuse ja loobus Tallinna komtuuri kohuste täitmisest. Seejärel põgenes ta Saksamaale. Tema käitumine demoraliseeris ordut tunduvalt ning tekitas orduladvikus suurt viha. Teda vahistama saadetud Dünaburgi komtuur Georg von Syburg zu Wischlingen nõudis Lübeckis tema väljaandmist, kuid teda toetas Taani kuningas.